Klokken havde passeret 4 om morgenen, da Ehsan og hans kammerat 8. september 2013 besluttede at runde en god bytur af med en cheeseburger på McDonald’s ved Københavns Hovedbanegård.

Ehsan hentede burgere og fritter og gik ned mod kammeraten, som havde fundet et ledigt cafébord. Han bemærkede, at en fremmed mand stod ved deres bord. Ehsan satte sig ned, og hans kammerat fortalte på persisk, at han ikke rigtig kunne forstå, hvad den tydeligt påvirkede mand sagde. Ehsan var lidt beklemt ved situationen, så han forsøgte at smile til den fremmede.

»Vil du sidde med os? Vi har købt for mange cheeseburgere, du må gerne få en«, sagde han.